ORDE do 1 de marzo de 2006 pola que se clasifica de interese social a Fundación Difogal.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/03/2006

Visto o expediente de clasificación da Fundación Difogal, con domicilio na Coruña.
Supostos de feito.
1. Buenaventura Escolá Cotonat, en calidade de secretario da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada na Coruña o día dez de agosto de dous mil cinco, ante o notario Miguel Jurjo Otero co número de protocolo dous mil novecentos oitenta e cinco por María José Manero García, Juan Fernández García, María Elsa Rodríguez Prieto, Paula Cristina Alves da Silva, Carlos Oliva Castello, Buenaventura Escola Cotonat, Enrique Lorenzo Rial e Cristina Chao Miño; interveñen no seu propio nome e dereito e ademais María José Manero García, en nome e representación de Asociación Profesional de Empresarios del Textil o Batán, Juan Fernández García, en nome e representación de Federación Estatal de Trabajadores de las Industrias Químicas, Energéticas, del Textil, de la Piel, de la Minería y Afines
(Federación de Industrias Afines) de la Unión General de Trabajadores e María Elisa Rodríguez Prieto, en nome e representación de Asociación Galega Para a Promoción da Igualdade de Oportunidades (Agapio). Esta escritura foi emendada por outras de datas vinte e sete de setembro de dous mil cinco á que corresponde o número de protocolo tres mil catrocentos cincuenta, vinte de decembro de dous mil cinco á que corresponde o número de protocolo catro mil catrocentos nove, e de trece de febreiro de dous mil seis á que corresponde o número de protocolo catrocentros cincuenta e seis, todas elas outorgadas ante o mesmo notario.
3. Segundo consta no artigo catro dos estatutos a fundación ten por obxecto principal destinar e afectar o seu patrimonio á realización de fins xenerais de interese galego, no ámbito sectorial e territorial a que a súa denominación e fins se contraen.
En xeral, son fins desta fundación o apoio ao sector téxtil mediante a impartición de cursos de formación a traballadores activos e desempregados, así como fomentar o estudo e a investigación en materia de formación profesional dos traballadores de Galicia.
4. O padroado da fundación estará integrado por Juan Fernández García como presidente, Paula Cristina Alves da Silva como vicepresidenta, Buenaventura Escolá Cotonat como secretario, Carlos Oliva Castelló como tesoureiro e por Enrique Lorenzo Rial, María José Manero García e Cristina Chao Miño como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Difogal dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Traballo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulameto de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e sete de febreiro de dous mil seis.
Vista a Consituitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeneral aplicación.
Na súa virtude,
DISPOÑO:
Clasificar de interese social a Fundación Difogal adscribíndoa á Consellería de Traballo que exercerá plenamente o protectorado sobre ela.
Santiago de Compostela, 1 de marzo de 2006.
José Luis Méndez Romeu
Conselleiro de Presidencia,
Administracións Públicas e Xustiza